Roman Labiak: "KWYRLOK"
Baba jak damfmaszyna.
Baba, jak damfmaszyna.
Ypno a spaśno i pot z niyj spływo
A to zrobiōło, piōnte już piwo
Stoji i ziopie, fucy i dmucho
Gorōnc ze cielska, baby tyj bucho:
Uch - jak gorōnco!
Puff - jak gorōnco!
Uff - jak gorōnco!
Już ledwo sapie, już ledwo zipie
A z wiyrchu hica, na dōł sie sypie
Bajtle sie na nia pouwiyszali
Pyrtki wyżarte, bo głōd dostali
I połno ludzi, wele nich stoji
Chop, stoji w zadku, bo sie jōm boji!
Puściyli matka małe grubasy
Hepiom i żerom jak te mamlasy
Ludzie, to widzōm, gowami kiwajōm
Co w tako hica, wuszty wcinajōm
Chop, prziszoł z nocki jest umynczōny
Mały mizerok - niy dożywiōny
Chcioł sie iść wyspać, baba niy dała
Praskła go w pychol i mu pedziała:
Jedzie z bajtlami do jeji matki
Łōn, musi targać wszystke manatki
Tasie i kofry i dwa rolery
A tych pierdōłek - jest łod cholery!
Nogle - gwizd!
Nogle - świst!
Para - buch!
Ludzie - w ruch!
Bo cug przijechoł i zasztopowoł
I kożdy sie tam wartko ładowoł
Jak ze szafnerym wszystko szafnyli
To sie za baba i bajtli tyż wziyli
A, że to babsko rzić jak szrank miało
To sie do środka wciś jyj niy dało
I choćby prziszło tysiōnc atletōw
I kożdy zjodby tysiōnc kotletōw
I kożdy niy wiym jak sie natynżoł
To nie przecisnōm – szyroki tyn ciynżor!
A coby cug tyn, mōg lechać dali
To jōm jak bagaż, wartko wysłali.
Autor: Roman Labiak
min_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn dan_Latn dan_Latn por_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn min_Latn